Rosenborg vant sin 12. kamp på rad - 1-0 over Mjøndalen på en dårlig dag
1-0 over Mjøndalen på Lerkendal betyr at trønderne surfer videre mot seriegull og at de tok sin 12. seier på rad - alle turneringer inkludert. – Vi spilte ingen god kamp. De lå lavt og «parkerte bussen», men tre poeng er det eneste som betyr noe. Det var et flaksemål, men det var deilig å se den gå inn. Jeg touchet ikke ballen mange ganger i dag. Kanskje seks-sju ganger. Vi måtte være tålmodige, sier matchvinner Matthias Vilhjalmsson til TV 2. – Dette var en veldig viktig seier for oss. Spørsmålet var hvor mange spillere Mjøndalen fikk plassert foran målet sitt. Da vi scoret var det avgjort. Dette var den vanskeligste kampen for oss etter seieren i Romania. Vi visste det ville bli vanskelig da de ikke ville bidra til noen kjempefest, sier RBK-trener Kåre Ingebrigtsen. Mjøndalen holdt nullen i en hel time, så kom 1-0 målet: etter at ballen hadde gått som i et flipperspill, ramlet den ned foran beina på nykommeren Matthias Vilhjalmsson, som klarte å overliste keeper Marco Pris Jørgensen. Lerkendal-debutanten Anders Konradsen var nest sist på ballen. – En sliteseier, konstaterte Drillo under TV2-sendingen. – Vi er skuffet siden vi var såpass nære. Vi fulgte planen veldig bra og tenkte dette var måten vi kunne få med oss noe på. Og det var vi nære ved å lykkes med. Det er sjelden Rosenborg skaper så lite på Lerkendal, sier Mjøndalen-sjef Vegard Hansen. Roseborg har dermed fortsatt syv poeng ned til Stabæk, mens det har blitt 14 til Viking og 15 til Vålerenga.Seieren betyr også at Rosenborg har 15-0 på sine fem siste matcher. Mjøndalen gikk forsiktig ut i en 4-5-1-formasjon der også spissen Amahl Pellegrino hjalp til godt defensivt. – De spiller ikke bare lavt, de spiller superlavt, sa Drillo om bruntrøyene på TV2-sendingen. Mjøndalen-trener Vegard Hansen lyktes med sin ultradefensive taktikk. – Frustrasjonen begynner å bre seg litt i Rosenborg, sa Drillo. – De finner ikke ut av 4-5-1-formasjonen til Mjøndalen. Det nærmeste Rosenborg kom før sidebytte var da Stian Semb Aasmundsen reddet en Johan Lædre Bjørdal-heading på streken. – En OK omgang av oss, mente Lædre Bjørdal i TV2-intervju i pausen. Kåre Ingebrigtsen hadde gjort fire endringer på laget som sensasjonelt vant 3-0 i Bucuresti torsdag. Pål André Helland, Ole Selnæs, Alexander Søderlund og André Hansen startet alle på benken. Inn kom Alexander Lund Hansen, Matthias Viljalmsson, Yann-Erik de Lanlay og Anders Ågnes Konradsen. Sistnevnte fikk dermed sitt første møte med Lerkendal-publikummet siden overgangen fra Rennes.– Vi har et tøft program og trenger fulle batteri, sa Ingebrigtsen som forklaring på skiftene. Hos Mjøndalen var Magnus Sylling Olsen ute med karantene. Helten fra Haugesund – kampen, Craig Henderson, spilte fra start. Dette var det tredje møtet mellom lagene denne sesongen. Mjøndalen vant sensasjonelt 3-2 hjemme i ligaen, mens trønderne vant 4-0 i kvartfinalen i cupen forrige torsdag. Rosenborgs siste ligatap kom mot Bodø/Glimt den 5. juli.
(Rosenborg-Mjøndalen 1-0) Selv på dårlige dager vinner Kåre Ingebrigtsens Rosenborg.